કૃષ્ણનગરી મથુરામાં જામા મસ્જિદ પણ છે. એ ૧૬મી સદીની મધ્યમાં બનાવવામાં આવી છે અને એના ચાર તોતિંગ મિનારા માટે એ પ્રખ્યાત છે. એ જ રીતે ગવર્નમેન્ટ મ્યુઝિયમમાં કેટલીક અલભ્ય કહેવાય એવી કૃતિઓ અને સ્કલ્પ્ચર છે. મથુરાથી ૧૫ કિલોમીટરના અંતરે આવેલું વૃંદાવન ખરા અર્થમાં ધબકતું નગર છે. અહીં નટખટ મોહને તેનું બાળપણ અને યુવાની વિતાવ્યાં છે તથા લીલાઓ કરી છે. રોમૅન્ટિક વાતાવરણ ધરાવતા આ શહેરમાં પણ મંદિર, ઘાટ, સમાધિ, તળાવ, નદીકાંઠાઓ, કુંડ અને વન છે. ઈસવીસન ૧૫૯૦માં બંધાયેલું ગોવિંદદેવનું મંદિર ઓરિજિનલી સાત માળનું હતું, પણ ઔરંગઝેબે આક્રમણ કરતાં હવે એના ચાર માળ બચ્યા છે જે વિરાટ અને વિસ્મયકારક છે. શાહજી ટેમ્પલમાં છોટે રાધારમણની મૂર્તિ છે અને અહીંના બસંતી કમરામાં સદીઓ જૂના બેલ્જિયમ ગ્લાસનાં ઝુમ્મરો અને ચિત્રો છે. રંગજી મંદિર એ ઉત્તર અને દક્ષિણ ભારતીય શૈલીનું મિશ્રણ કરીને બનાવવામાં આવેલું અનોખું દેવાલય છે તો કાલિઘાટસ્થિત મદનમોહન ટેમ્પલ પુષ્ટિમાર્ગીય વૈષ્ણવોનું આસ્થાધામ છે. કેશીઘાટ પરનું જુગલ કિશોર મંદિર, રાધા-વલ્લભ મંદિર,પીનાથ મંદિર વંદનીય અને કાંચ મંદિરપ્રેક્ષણીય છે. જોકે વૃંદાવન જાણીતું છે ઇસ્કૉનનાં કૃષ્ણ-બલરામ મંદિર અને બાંકે-બિહારી મંદિર માટે. કૃષ્ણ-રાધા, બલરામ તેમ જ તેમની સખીઓની મોટી મૂર્તિઓ; એનો સુંદરતમ શણગાર; ચોખ્ખું સંકુલ અને ધોતી-કુરતા તથા ચણિયાચોળીમાં સજ્જ માધવભક્તિમાં તરબોળ ફૉરેનર્સની મોટી જમાતે ઇસ્કૉનના મંદિરને દેશી-વિદેશી પર્યટકોમાં મોખરે રાખ્યું છે તો બાંકે બિહારીના આર્શીવાદ લેવા દેશના ખૂણે-ખૂણેથી વીઆઇપીઓનું આવાગમન ચાલુ જ રહે છે. વનરાવન તરીકે ભક્તોમાં જાણીતા આ પ્રેમનગરમાં પાગલબાબાનું સફેદ મંદિર પણ આકર્ષણ જમાવે છે તો સતી બુર્જની ચડાઈ ચડવી જ રહી. એ જ રીતે અહીંની વેધશાળા પણ મૉડર્ન આર્કિટેક્ચરનો મસ્ત નમૂનો છે.